Der kommer ingen spillere fra verdens bedste ishockeyliga NHL med til vinter-OL i Beijing, der begynder i februar. Det har ligaen onsdag meldt ud. NHL skriver i en pressemeddelelse, at turneringsplanen er blevet ødelagt af et nyligt udbrud af coronavirus blandt ligaens spillere. En række kampe er derfor blevet udskudt, og det betyder, at NHL-spillerne ikke får fri til at deltage i vinter-OL. - Vi har ventet så længe som muligt med at træffe beslutningen, mens vi afsøgte alle muligheder for at vores spillere deltage i næste års vinter-OL, siger NHL's kommissær Gary Bettman i pressemeddelelsen. Rammer to nordjyske spillere Udmeldingen fra NHL betyder blandt andet, at den nordjyske stjerne Nikolaj Ehlers, der spiller for canadiske Winnipeg Jets, må se drømmen om at spille OL for det danske landshold smuldre. Nikolaj Ehlers har rødder i Aalborg og er søn af landstræner Heinz Ehlers. Han er en af de danske spillere, der bliver ramt af NHL's OL-afbud. De øvrige er Frederik Andersen, Oliver Bjorkstrand, Lars Eller, Alexander True, Jonas Røndbjerg og frederikshavneren Joachim Blichfeld. Det er første gang nogensinde, at Danmark har kvalificeret sig til den olympiske ishockeyturnering. Både kvinde- og herrelandsholdet i ishockey deltager i vinter-OL i Kina, som efter planen afvikles fra 4. til 20. februar 2022.
Den nordjyske ishockeystjerne Nikolaj Ehlers er en af de danske spillere, der må vinke farvel til drømmen om at repræsentere Danmark ved næste års vinter-OL.